Document ID: 32007D0074

KOMISIJOS SPRENDIMAS,
2006 m. gruodžio 21 d.
nustatantis atskirosios elektros energijos ir šilumos gamybos suderintąsias naudingumo atskaitines vertes taikant Europos Parlamento ir Tarybos direktyvą 2004/8/EB
(pranešta dokumentu Nr. C(2006) 6817)
(Tekstas svarbus EEE)
(2007/74/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos Parlamento ir Tarybos direktyvą 2004/8/EB dėl termofikacijos skatinimo, remiantis naudingosios šilumos paklausa vidaus energetikos rinkoje, ir iš dalies keičiančią Direktyvą 92/42/EEB (1), ypač į jos 4 straipsnio 1 dalį.
kadangi:
(1)
Pagal Direktyvos 2004/8/EB 4 straipsnį Komisija turi nustatyti atskirosios elektros energijos ir šilumos gamybos suderintąsias naudingumo atskaitines vertes, kurias sudaro matrica tam tikrų verčių, diferencijuotų pagal atitinkamus veiksnius, įskaitant pagaminimo metus ir kuro rūšis.
(2)
Komisija atliko gerai dokumentuotą analizę, kaip nurodyta Direktyvos 2004/8/EB 4 straipsnio 1 dalyje. Siūlomos geriausios ir ekonomiškai pateisinamos technologijos pažanga, kuri buvo pastebėta šios analizės atlikimo metu, rodo, kad nustatant atskirosios elektros energijos gamybos suderintąsias naudingumo atskaitines vertes reikėtų daryti skirtumą atsižvelgiant į termofikacijos įrenginio pagaminimo metus. Be to, šioms atskaitinėms vertėms reikėtų taikyti su klimato sąlygomis susijusius korekcijos koeficientus, nes elektros energijos gamybos iš kuro termodinamika priklauso nuo aplinkos temperatūros. Be to, šioms atskaitinėms vertėms reikėtų taikyti ir su išvengtais tinklo nuostoliais susijusius korekcijos koeficientus, kad būtų atsižvelgta į energijos sutaupymą, kuris pasiekiamas, kai dėl decentralizuotos gamybos apribojamas naudojimasis tinklu yra ribotas.
(3)
Tačiau analizės rezultatai parodė, kad nustatant atskirosios šilumos gamybos suderintąsias naudingumo atskaitines vertes nebūtina daryti skirtumo atsižvelgiant į pagaminimo metus, nes bendras katilų energijos vartojimo efektyvumas per analizės atlikimo laikotarpį beveik nepagerėjo. Nereikėjo taikyti su klimato sąlygomis susijusių korekcijos koeficientų, nes šilumos gamybos iš kuro termodinamika nepriklauso nuo aplinkos temperatūros. Be to, nereikėjo taikyti su šilumos tinklo nuostoliais susijusių korekcijos koeficientų, nes šiluma visada naudojama šalia gamybos vietos.
(4)
Suderintosios naudingumo atskaitinės vertės buvo pagrįstos remiantis Direktyvos 2004/8/EB III priedo f punkte nustatytais principais.
(5)
Investicijoms į termofikaciją ir investuotojų pasitikėjimui išlaikyti reikia stabilių sąlygų. Šiuo atžvilgiu tikslinga termofikacijos įrenginiui taikyti tas pačias atskaitines vertes pakankamai ilgą dešimties metų laikotarpį. Tačiau, atsižvelgiant į pagrindinį Direktyvos 2004/8/EB tikslą skatinti termofikaciją siekiant taupyti pirminę energiją, reikėtų skatinti senesnių termofikacijos įrenginių atnaujinimą, kad būtų pagerintas jų energijos vartojimo efektyvumas. Dėl šių priežasčių termofikacijos įrenginiui taikomos elektros energijos naudingumo atskaitinės vertės turėtų tapti griežtesnės nuo vienuoliktųjų metų po to įrenginio pagaminimo metų.
(6)
Šiame sprendime numatytos priemonės atitinka Termofikacijos komiteto nuomonę,
PRIĖMĖ ŠĮ SPRENDIMĄ:
1 straipsnis
Suderintųjų naudingumo atskaitos verčių nustatymas
Atskirosios elektros energijos ir šilumos gamybos suderintosios naudingumo atskaitinės vertės yra tokios, kaip nustatyta atitinkamai I ir II prieduose.
2 straipsnis
Atskirosios elektros energijos gamybos suderintųjų naudingumo atskaitinių verčių korekcijos koeficientai
1. Valstybės narės taiko III priedo a punkte nustatytus korekcijos koeficientus, kad I priede nustatytas suderintąsias naudingumo atskaitines vertes pritaikytų prie kiekvienos valstybės narės klimato sąlygų vidurkio.
Klimato sąlygų vidurkiui taikomi korekcijos koeficientai netaikomi kuro elementais pagrįstai termofikacijos technologijai.
Jei valstybės narės teritorijoje gauti oficialūs meteorologiniai duomenys rodo 5 oC arba didesnius metinės aplinkos temperatūros skirtumus, ta valstybė narė gali pirmoje pastraipoje nurodytu tikslu naudoti kelias klimato zonas taikydama III priedo b punkte nustatytą metodą su sąlyga, kad pateikiamas pranešimas Komisijai.
2. Valstybės narės taiko IV priede nustatytus korekcijos koeficientus, kad I priede nustatytas suderintąsias naudingumo atskaitines vertes pritaikytų prie išvengtų tinklo nuostolių.
Išvengtiems tinklo nuostoliams taikomi korekcijos koeficientai netaikomi medžio kurui ir biodujoms.
3. Jei valstybės narės taiko ir III priedo a punkte, ir IV priede nustatytus korekcijos koeficientus, tuomet jos, prieš taikydamos IV priedą, taiko III priedo a punktą.
3 straipsnis
Suderintųjų naudingumo atskaitos verčių taikymas
1. Valstybės narės taiko I priede nustatytas suderintąsias naudingumo atskaitines vertes, atsižvelgdamos į termofikacijos įrenginio pagaminimo metus. Šios suderintosios naudingumo atskaitinės vertės taikomos 10 metų nuo termofikacijos įrenginio pagaminimo metų.
2. Nuo vienuoliktųjų metų po termofikacijos įrenginio pagaminimo metų valstybės narės taiko suderintąsias naudingumo atskaitines vertes, kurios pagal 1 dalį taikomos 10 metų senumo termofikacijos įrenginiui. Šios suderintosios naudingumo atskaitinės vertės taikomos vienerius metus.
3. Šiame straipsnyje termofikacijos įrenginio pagaminimo metai - tai pirmieji elektros energijos gamybos kalendoriniai metai.
4 straipsnis
Termofikacijos įrenginio atnaujinimas
Jei esamas termofikacijos įrenginys yra atnaujinamas, o atnaujinimui skirtos investicijų išlaidos viršija 50 % naujam panašiam termofikacijos įrenginiui skiriamų investicijų išlaidų, pirmieji atnaujinto termofikacijos įrenginio elektros energijos gamybos kalendoriniai metai laikomi to įrenginio pagaminimo metais taikant 3 straipsnį.
5 straipsnis
Kuro mišinys
Jei termofikacijos įrenginys veikia naudojant kuro mišinį, atskirosios gamybos suderintosios naudingumo atskaitinės vertės taikomos proporcingai įvairių kuro rūšių energijos sąnaudų svertiniam vidurkiui.
6 straipsnis
Adresatai
Šis sprendimas skirtas valstybėms narėms.
Priimta Briuselyje, 2006 m. gruodžio 21d.

Labels: 14